CELEX: 32018D1887
Language: hr
Date: 2018-11-30 00:00:00
Title: Provedbena odluka Komisije (EU, Euratom) 2018/1887 оd 30. studenoga 2018. o izmjeni Odluke 90/176/Euratom, EEZ o odobrenju Francuskoj da pri izračunu osnovice vlastitih sredstava od PDV-a ne uzima u obzir određene kategorije transakcija te da primjenjuje određene približne procjene (priopćeno pod brojem dokumenta C(2018) 7866)

4.12.2018   
               
               
                  HR
               
               
                  Službeni list Europske unije
               
               
                  L 308/47
               
            
         PROVEDBENA ODLUKA KOMISIJE (EU, Euratom) 2018/1887
         оd 30. studenoga 2018.
         o izmjeni Odluke 90/176/Euratom, EEZ o odobrenju Francuskoj da pri izračunu osnovice vlastitih sredstava od PDV-a ne uzima u obzir određene kategorije transakcija te da primjenjuje određene približne procjene
         
            
               (priopćeno pod brojem dokumenta C(2018) 7866)
            
         
         (Vjerodostojan je samo tekst na francuskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Ugovor o osnivanju Europske zajednice za atomsku energiju,
         uzimajući u obzir Uredbu Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (1), a posebno njezin članak 6. stavak 3. drugu alineju,
         nakon savjetovanja sa Savjetodavnim odborom za vlastita sredstva,
         budući da:
         
                     (1)
                  
                  
                     Na temelju članka 371. Direktive Vijeća 2006/112/EZ (2) Francuska može, u skladu s uvjetima koji su se primjenjivali u toj državi članici na dan 1. siječnja 1978., nastaviti izuzimati transakcije navedene u dijelu B Priloga X. toj direktivi. U skladu s tim člankom te se transakcije moraju uzeti u obzir pri utvrđivanju osnovice vlastitih sredstava od poreza na dodanu vrijednost (PDV).
                  
               
                     (2)
                  
                  
                     Odlukom Komisije 90/176/Euratom, EEZ (3) Francuskoj je među ostalim odobrena primjena približnih procjena za izračun osnovice vlastitih sredstava od PDV-a u pogledu, među ostalim za transakcije iz točke 8. dijela B Priloga X. Direktivi 2006/112/EZ u pogledu opskrbe vodom od strane javnih tijela.
                  
               
                     (3)
                  
                  
                     U dopisu od 26. travnja 2018. Francuska je zatražila od Komisije da joj odobri primjenu fiksnog postotka međuosnovice za izračun osnovice vlastitih sredstava od PDV-a za transakcije iz točke 8. dijela B Priloga X. Direktivi 2006/112/EZ u pogledu opskrbe vodom od strane javnih tijela. Francuska je dokazala da je postotak primijenjen na međuosnovicu bio stabilan u godinama od 2012. do 2016. Odobravanjem primjene fiksnih postotaka dodatno bi se smanjilo administrativno opterećenje pri izračunu osnovice vlastitih sredstava od PDV-a za takve transakcije. Stoga bi Francuskoj trebalo odobriti da pri izračunu osnovice vlastitih sredstava od PDV-a u pogledu opskrbe vodom od strane javnih tijela primjenjuje fiksni postotak.
                  
               
                     (4)
                  
                  
                     Radi transparentnosti i pravne sigurnosti primjereno je vremenski ograničiti primjenjivost odobrenja.
                  
               
                     (5)
                  
                  
                     Odluku 90/176/Euratom, EEZ trebalo bi stoga na odgovarajući način izmijeniti,
                  
               DONIJELA JE OVU ODLUKU:
         
            Članak 1.
            U Odluci 90/176/Euratom, EEZ umeće se sljedeći članak 2.c:
            
               
                  „Članak 2.c
                  Odstupajući od članka 2. stavka 3. ove Odluke, Francuskoj se odobrava da pri izračunu osnovice vlastitih sredstava od PDV-a od 1. siječnja 2018. do 31. prosinca 2020. za transakcije iz točke 8. dijela B Priloga X. Direktivi 2006/112/EZ primjenjuje 0,02 % međuosnovice.”
               
            
         
         
            Članak 2.
            Ova je Odluka upućena Francuskoj Republici.
         
         
            Sastavljeno u Bruxellesu 30. studenoga 2018.
            
               
                  Za Komisiju
               
               Günther OETTINGER
               
                  Član Komisije
               
            
         
         
            (1)  SL L 155, 7.6.1989., str. 9.
         
         
            (2)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).
         
            (3)  Odluka Komisije 90/176/Euratom, EEZ od 23. ožujka 1990. o odobrenju Francuskoj da pri izračunu osnovice vlastitih sredstava od PDV-a ne uzima u obzir određene kategorije transakcija te da primjenjuje određene približne procjene (SL L 99, 19.4.1990., str. 22.).